
A hét lépcsős modell megvalósítása a matematikai tehetséggondozás munkájában

Kulcsszavak: tehetséggondozás; matematika;
A Győri Szakképzési Centrum Jedlik Ányos Gépipari és Informatikai Technikum és Kollégiumban működik egy jó gyakorlat, ami a matematikai tehetséggondozás 7 lépcsős modellje nevet viseli. A kutatásom egyik célja, hogy teljes képet kapjak arról, hogy ez a 2016 óta működő modell hogyan is néz ki a gyakorlatban. A másik célom az volt, hogy megismerjem az iskolába járó tehetséges diákokat, valamint a céljaim közé tartozott az is, hogy a modell hozzáadott értékéről kapjak információt.
A következő hipotéziseket vizsgáltam a munkám során:
1. Feltételezem, hogy azok a jedlikes diákok, akik versenyeken vesznek részt és/vagy szakkörre járnak, már általános iskolában is részt vettek matematikaversenyen.
2. Feltételezem, hogy a szakköre járó diákok legnagyobb része versenyeken is részt vesz és szeretik is azt, hiszen ez a matematikai tehetség egyik ismérve.
3. Feltételezem, hogy a versenyeken kiváló eredményeket elérő diákok úgy gondolják, hogy a teljesítményükhöz nagyban hozzájárul a tanár személye.
4. Feltételezem, hogy a hét lépcsős modellnek nagy a hozzáadott értéke.
A kutatásom első lépéseként két olyan jedlikes matematika tanárral készítettem interjút, akik megfogalmazták a 7 lépcsős modellt, valamint már régóta foglalkoznak tehetséggondozással. Az interjúkból megismerhettem mind a hét lépcső gyakorlati megvalósulását, valamint betekintést kaptam az iskola működésébe is.
Ezután a szakkörre és versenyfelkészítőre járó diákok között kiosztottam egy kérdőívet, aminek eredményeként alá tudtam támasztani az első három hipotézisemet. A 30 megkérdezett diák közül 29-en már általános iskolában is jártak matematikaversenyekre. A szakkörösök 90,5%-a jár versenyekre. A kiváló eredményeket elérő tanulók 71%-a úgy gondolja, hogy a teljesítményükhöz nagyban hozzájárul a matematika tanár személye. Ebből is látható, hogy a pedagógusokon is nagyon sok múlik.
A 4. hipotézis vizsgálatához 2010-ig visszamenőleg megvizsgáltam a középszintű érettségi, az év eleji szintfelmérő és a 10. osztályban írt kompetencia eredményeket. A 2016 előtti és utáni eredményeket hasonlítottam össze. Az adatok bebizonyították a 4. hipotézist, mi szerint a 7 lépcsős modell nagy hozzáadott értékkel rendelkezik. Az iskolába bekerülő diákok romló eredményeket mutatnak az év eleji szintfelmérők alapján, de az iskolából kikerülő diákok jobb középszintű érettségit írnak. Valamint a romló bekerülési eredmények ellenére a kompetenciamérés eredményei szinte változatlanok maradtak az évek során. 



